གསེར་སྐྱེམས་འབུལ་བའི་ལག་ལེན་ཀྱང་སྣང་མོད། བསྐང་བཤགས་བྱ་བ་དགོས་པ་ཆེ་ཞིང་སྐབས་དང་འབྲེལ་བས། བསྐང་རྫས་བྱིན་རླབས་སྤྱི་ལྟར་བྱས་ལ། སྤྲོ་ན། རྡོ་རྗེའི་སྒྲ་དབྱངས་སོགས་ལས་འབྱུང་བའི་བསྐང་བ་འདོན་པའམ། མདོར་བསྡུ་ན། ཧཱུཾ། རྒྱལ་པོ་སྐུ་ལྔ་བསྐང་བའི་དམ་རྫས་ནི། ། རིན་ཆེན་སྣ་ཚོགས་རྒྱལ་མཚན་དག་གིས་བརྒྱན། ། མཛེས་ཤིང་ཡིད་འོང་ཞལ་ཟས་སྣ་ཚོགས་བཤམས། ། འདོད་ཡོན་ལྔ་ཡི་ལོངས་སྤྱོད་བསམ་མི་ཁྱབ། ། དར་གྱི་ལྡ་ལྡི་འཕན་གདུགས་ཤ་ར་ར། ། ཟ་འོག་གུར་ཕུབ་མཛེས་པ་དིར་རི་རི། ། མཛེས་པའི་རྒྱལ་མཚན་སྣ་ཚོགས་རོང་སེ་རོང་། ། རཀྟའི་རྒྱ་མཚོ་ཆེན་པོ་འཁྱིལ་ལི་ལི། ། ཤ་ཆེན་རྣམས་ཀྱི་དྲི་ངད་སྤུངས་སེ་སྤུང་། ། གསེར་སྐྱེམས་ཕུད་ཀྱི་རྒྱུན་ནི་བྲེང་སེ་བྲེང་། ། སྤོས་དང་ཚིལ་ཆེན་དུད་པ་ཐུལ་ལུ་ལུ། ། བཤོས་དང་ཞལ་ཟས་སྤྲིན་ལྟར་ཐིབས་སེ་ཐིབས། ། སྤྱན་གཟིགས་སྣ་ཚོགས་འཇའ་ལྟ་ཁྲ་ལ་ལ། ། འདི་ལྟར་བཤམས་ནས་ལུས་ཀྱི་དཀྱིལ་འཁོར་དུ། ། གཟུགས་ཀྱི་མཆོད་པ་སྣ་ཚོགས་བཤམས་ནས་ནི། ། སྐྱེས་བུ་ཆེན་པོའི་སྐུ་ཡི་རྒྱན་དུ་འབུལ། ། དགྱེས་མཛད་སྐུ་ཡི་དངོས་གྲུབ་སྩལ་དུ་གསོལ། ། རྒྱལ་པོའི་སྐུ་མཆོག་དུས་འདིར་དངོས་སུ་སྟོན། ། སྐུ་ཡི་སྤྲུལ་པས་སངས་རྒྱས་བསྟན་པ་སྲུངས། ། དགྲ་ལྷ་ཆེན་པོ་འབོད་པའི་སྒྲ་རྣམས་ནི། ། མི་རྐང་མཆོག་གི་གླིང་བུ་ཀྱུ་རུ་རུ། ། སྒྲ་སྙན་སིལ་སྙན་མང་པོ་སིལ་ལི་ལི། ། ཕེག་རྡོབ་ཅང་ཏེ་མང་པོ་ཁྲོལ་ལོ་ལོ། ། པི་ཝང་རྒྱུད་མང་སྒྲ་སྙན་བྲེངས་སེ་བྲེང་། ། རྔ་དང་དུང་དང་ཆ་ལང་ལ་སོགས་པའི། ། སྣ་ཚོགས་སྒྲ་ཡི་མཆོད་པ་ཇི་སྙེད་རྣམས། ། རྒྱལ་པོའི་གསུང་གི་དཀྱིལ་འཁོར་དེ་ལ་འབུལ། ། གསུང་གི་སྒྲ་སྐད་དུས་འདིར་དངོས་སུ་སྟོན། ། ཧ་ཧའི་གད་མོ་སྡང་བའི་དགྲ་ལ་རྒོད། ། ཧི་ཧི་ཞེས་པས་དབང་དང་ལྡན་པར་མཛོད། ། གདུག་པའི་ང་རོས་ཐམས་ཅད་ཟིལ་གྱིས་གནོན། ། དགྲ་ལྷ་ཆེན་པོ་ཐུགས་ཀྱི་དབྱིངས་བསྟན་པ། ། ཆོས་དབྱིངས་སྐྱེ་མེད་དོན་ལས་འགྱུར་བ་མེད། ། བརྗོད་མེད་བསམ་ལས་འདས་པ་ཆོས་ཀྱི་དབྱིངས། ། སྤྲོས་བྲལ་ཤེས་རབ་མི་རྟོག་བདེ་བ་ཆེ། ། ཆོས་ཀྱི་མཆོད་པ་རྒྱལ་པོའི་ཐུགས་ལ་འབུལ། ། གནག་པའི་དགོངས་པ་སྡང་བའི་དགྲ་ལ་མཛོད། ། གདུག་པའི་བསམ་ངན་གནོད་པའི་བགེགས་ལ་མཛོད། ། རྒྱལ་པོའི་ཡོན་ཏན་བརྗོད་ཀྱིས་མི་ལངས་ཏེ། ། སྣང་སྲིད་ཟིལ་གྱིས་གནོན་པ་ཡང་། ། དེ་ཡང་རྒྱལ་པོའི་ཡོན་ཏན་ཡིན། ། འཇིག་རྟེན་འདི་ན་ཆེ་བཙན་པ། ། དེ་ཡང་རྒྱལ་པོའི་ཡོན་ཏན་ཡིན། ། ཁམས་གསུམ་དབང་དུ་བསྡུད་པ་ཡང་། ། དེ་ཡང་རྒྱལ་པོའི་ཡོན་ཏན་ཡིན། ། གྲགས་པ་ཁྱད་འཕགས་ཐོབ་པ་ཡང་། ། དེ་ཡང་རྒྱལ་པོའི་ཡོན་ཏན་ཡིན། ། རྒྱལ་པོའི་འཕྲིན་ལས་ཐོགས་པ་མེད། ། དམ་ཉམས་རུ་ཏྲའི་སྙིང་རྩ་འདྲེན། ། ལོག་ལྟ་མུ་སྟེགས་མགོ་བོ་འགེམས། ། ལོག་ལྟ་ཚེ་ཡི་སྲོག་ཤིང་གཅོད། ། རྣལ་འབྱོར་དགྲ་བོའི་གཟུགས་ཕུང་འཇིགས། ། འདི་རྣམས་རྒྱལ་པོའི་འཕྲིན་ལས་ཏེ། ། དམ་རྫས་གཏོར་མ་འདི་བཞེས་ལ། ། བཅོལ་བའི་འཕྲིན་ལས་འགྲུབ་པར་མཛོད། ། ཅེས་བསྐང་བ་དང་། རྒྱལ་པོ་སྐུ་ལའི་སྤྱི་བོར་བཅོམ་ལྡན་འདས་རྡོ་རྗེ་སེམས་དཔའ་བཞུགས་པའི་སྐུའི་ཆ་ལས་བདུད་རྩིའི་རྒྱུན་དཔག་ཏུ་མེད་པ་བྱུང་། རང་དང་རྒྱལ་པོ་འཁོར་བཅས་ཀྱི་སྤྱི་བོ་ནས་ཞུགས། ལུས་ཀྱི་ནང་ཐམས་ཅད་ཁེངས་པས་རང་གི་དམ་ཚིག་ཉམས་ཆག་ཐམས་ཅད་བྱང་ཞིང་དག། རྒྱལ་པོའི་ཐུགས་མ་མཉེས་པའི་འཁོན་གཅུག་ཐམས་ཅད་ཞི་བར་བསམས་ལ་ཡིག་བརྒྱ་མང་དུ་བཟླས་མཐར། རྡོ་རྗེའི་སྒྲ་དབྱངས་ལས་འབྱུང་བ་ལྟར་རམ། མ་རིག་དབང་གིས་དམ་ཚིག་ཉམས་པ་དང་། ། མཆོད་གཏོར་རྟེན་པའི་རྫས་རྣམས་མ་ཚང་འབགས། ། རྟག་གཏོར་དུས་ཀྱི་མཆོད་པ་ཆག་པ་སོགས། ། གསལ་སྟོང་འཛིན་མེད་ངང་ནས་མཐོལ་ཞིང་བཤགས། ། ཞེས་གདུང་ཤུགས་དྲག་པོས་བཤགས་པ་བྱའོ། ། མདུན་གྱི་རྒྱལ་པོ་འཁོར་བཅས་གཤེགས་གསོལ་དང་རྟེན་ལ་བརྟན་བཞུགས་སོགས་མི་བྱེད་པར་ཐུན་རྗེས་མའི་སྐབས་འོད་གསལ་དུ་སྦྱངས་ཏེ་སླར་ཡང་བསྐྱེད་པའམ། ཐུན་རེ་རེ་བཞིན་ཉེར་བསྡུ་བྱས་ཀྱང་མི་འགལ་བས། དེ་ལྟ་ན། རྒྱལ་པོ་སྡེ་ལྔའི་འཁོར་རྣམས་འོད་དུ་ཞུ། གཙོ་བོ་ལྔ་ལ་ཐིམ། ཕྱོགས་བཞིའི་རྒྱལ་པོ་དབུས་ཕྱོགས་ཐུགས་ཀྱི་རྒྱལ་པོ་ལ་ཐིམ། དེ་ཐུགས་ཀའི་ཏྲི་ཡིག་ལ་ཐིམ། དེ་རང་ཡི་དམ་དུ་གསལ་བའི་ཐུགས་ཀའི་ས་བོན་གྱི་འོག་ཏུ་བཅུག་སྟེ། ས་བོན་ལས་སྤྲོས་པའི་འོད་ཟེར་གྱིས་བར་མཚམས་མེད་པར་དཀྲིས་པས་དབང་དུ་འདུས་ཏེ་མི་འབྲལ་བར་གྱུར་བར་བསམ། དེ་ལྟ་བུའི་རིམ་པས་ཐུན་བཞིར་བཅད་དོ། སྲོད་ཐུན་གྱི་མཐར་བདག་བསྐྱེད་ཀྱི་ཉེར་བསྡུ་བྱས་ཏེ་གཉིད་ཀྱི་འོད་གསལ་ལ་འཇུག་གོ། ། ཡིག་ཆ་རྣམས་སུ། བདུན་གཅིག་གི་རིང་མཚམས་དམ་པར་བཅད་ནས་བསྒྲུབས་པས་རྟགས་རྣམས་འབྱུང་ཞིང་། མ་བྱུང་ན་ཞག་ཉེར་གཅིག་གི་བར་དུ་སྒྲུབ་པར་བཤད་པ་ལས། སྔགས་ཀྱི་གྲངས་ཚད་བཤད་པ་མི་འདུག་པས། མཚན་མ་ཁྱད་པར་ཅན་བྱུང་བྱུང་གི་བར་དུ་སྒྲུབ་པའམ། དུས་ཀྱི་བསྙེན་པ་མ་མཐའ་བདུན་གསུམ་གྱི་བར་དུ་བྱ་དགོས་པར་མངོན་ནོ། ། རྟགས་ཀྱི་རིམ་པ་ནི། སྐུ་དངོས་སུ་མཐོང་བ་དང་། སྒྲ་ཆེན་པོ། དྲི་བཟང་པོ། འོད་ཀོར་དང་མེ་དཔུང་འབར་བ། ཞང་བློན་ཆས་བཟང་། དགེ་བཤེས་ཡིད་འོང་། ཁྱེའུ་མཚར་སྡུག། ཆེ་བཙན་དགྱེས་པ། བྲོ་པ་མཁས་པ། བྱ་དཀར་ཁྱི་དཀར་རི་བོང་། རྨ་བྱ་སོགས་དངོས་ཉམས་རྨི་ལམ་ཅི་རིགས་པར་ཡང་ཡང་བྱུང་ན་འགྲུབ་པའི་རྟགས་དང་། མི་ནག་ཁྱི་ནག་དོམ་ནག། སྟག་སེང་མཆོང་བ། དྲེད་དང་རྟ་རྒོད་མི་ཐུལ་བ། གཅན་གཟན་གྱིས་ཟ་ལ་ཁད་པ། མཛེ་ཕོ། གཡང་ས། སྦྲུལ་གྱིས་དེད་པ་སྤྲ་སྤྲེའུ་ཞིམ་བུས་ཁྱིམ་གང་བ། ཐོག་སེར། ལྡིར་ཆོམ། འུར་སྒྲ། ཁུས་འདེབས། རྦབ་འགྲིལ་བ། མདའ་རྒྱག་པ། ཁང་ཁྱིམ་འཚིག་པ་རྣམས་བསྙེན་པའི་དུས་བྱུང་ན་བར་ཆད་དང་། ལས་སྦྱོར་དུས་བྱུང་ན་ལྡོག་པའི་ལྟས་དང་། སེམས་འཕྱོ་བ། ངུ་སྙིང་འདོད་པ། འཕྱི་བ། བཙུན་པ་སོགས་རང་ལ་འབྲོས་པ། གླུ་ལེན་པ། རྟ་ཞོན་པ། ཁང་སྟོང་དང་ཐང་སྟོང་ལ་ཕྱིན་པ་སོགས་རྨིས་ན་སྒྲུབ་ཐག་རིང་བ་དང་ལས་འབྱམས་པའི་རྟགས་དང་། བླ་མ། དགེ་བཤེས། ཨ་ཁུ། མི་ཆེན་སོགས་རང་ལ་འགྱིངས་ཏེ་འདུག་པའམ། བར་ཕྱག་དང་ཞུ་བ་བྱེད་པ་སོགས་ནི་དབང་དུ་མ་འདུས་པའི་རྟགས་སུ་བཤད་དོ། ། མི་འཆུན་པའི་ཆོ་འཕྲུལ་ཆེ་བ་བྱུང་ན། ཡི་དམ་གྱི་སྔགས་ཀྱིས་མགོ་དྲངས་ཏེ། གོང་གི་སྲོག་སྔགས་ལྔ་སྦྲེལ་བའི་མཐར། ཨོཾ་བཛྲ་བཛྲ་ཀྲོདྷ་ཀྲོདྷ་རཱ་ཛ་སིདྡྷི་ཨ་མྲྀ་ཏེ་ཧཱུཾ་ཕཊ། ཅེས་བཏགས་པ་བཟླ་བ་དང་། ཡང་སྐབས་འགའ་ཞིག་ཏུ། རཱ་ཛ་སིདྡྷི་ས་མ་ཡ། ཐིབས་ཛཿཞེས་རང་དབང་བསྡུད། རཱ་ཛ་ཨ་ཧོ་བྷྲུཾ་རྦད། ཅེས་ཡབ་དབང་བསྡུད་དང་། ཤམ་རུ་ཏྲི་མ་ཧོ་ཛཿཞེས་ཡུམ་དབང་བསྡུད་གསུམ་སྒྲེལ་བའི་མཐར། ཨོཾ་བཛྲ་བཛྲ་སོགས་བཏགས་པའི་བཞི་བསྒྲིལ་དང་། ཨོཾ་བཛྲ་སུཾ་ཏྲི་རཱ་ཛ་གཏུབས་གཏུབས་ཙིཏྟ་མཱ་ར་ཡ་ཧཱུཾ་ཧཱུཾ་ཕཊ། ཅེས་དམ་ལས་མི་ལྡོག་པའི་སྔགས་དང་། ཨོཾ་བཛྲ་སུཾ་ཏྲི་རཱ་ཛ་མཱ་ར་ཡ་རྦད་དུཾ་རྦད་དུཾ། ནཱི་ལ་ནཱི་ལ། རྒྱུག་བྲེང་ས་མ་ཡ་དུན་ལིང་རྦད་བྷྱོཿཞེས་ལྡོག་ན་བཅིངས་པའི་སྔགས་རྣམས་ཆོ་འཕྲུལ་ཆེ་ཆུང་གི་བབ་དང་བསྟུན་ནས་བཟླ་བར་བྱའོ། ། འཁུ་ལྡོག་གི་རྟགས་ངན་པ་ཅི་བྱས་ཀྱང་མ་བཟློག་ན། རང་རྟ་མགྲིན་དུ་གསལ་བའི་ཐུགས་ཀར་འཁོར་ལོ་རྩིབས་བཞི་པ་སྔགས་བཅས་བསྒོམས་ཤིང་། རྟ་མགྲིན་གྱི་སྔགས་ལ་རང་བསྲུང་གི་སྔགས་བཏགས་པ་འབུམ་བཟླས་ན་རྟགས་ངན་པ་རྣམས་ཞི་ཞིང་སོར་ཆུད་པར་གསུངས་ཤིང་། རྨི་ལམ་སོགས་ཀྱི་རྟགས་མཚན་སོ་སོ་ལ་སྔགས་བྱེ་བྲག་པ་བཟླ་ཚུལ་སོགས་ཀྱང་ཡོད་པ་སྒྲུབ་རིམ་སྤྲིན་ནག་འཁྲིགས་པ་སོགས་ལས་ཤེས་པར་བྱའོ། ། སྒྲུབ་པའི་རྟགས་མཚན་འཁྲུལ་མེད་ཡིད་ཆེས་པ་ཡང་ཡང་བྱུང་ན། དམ་བསྲེ། དམ་བཅའ། དབང་བསྐུར་ཟིལ་གནོན་རྣམས་བྱ་བར་གསུངས་ཀྱང་། ལས་དང་པོ་པས་འཆུན་དཀའ་བས། དོད་ཐུབ་ལྟ་བུ་ལ། དམ་བསྲེ་འཕྲིན་ལས་དོན་བཅུ་མའི་ནང་གི་དེ་ཙམ་དང་། དམ་བཅའ་བ་ནི། རྒྱལ་བཤོས་བཟང་པོ་གཅིག་དང་ལུག་ཤ་དཔུང་ལག་མ་བྲལ་བ། གསང་ཕྱི་ལྷ་བཤོས་སུམ་བརྩེགས་རྩེ་མོ་གྲུ་གསུམ་ནག་པོས་བྱུགས་པ། དཀར་དམར་གྱིས་བརྒྱན་པ། བཤོས་བུ་ཟུར་བདུན་པ་སོགས་བཤམས་པ། ཡུངས་ཀར་གྱིས་བརྒྱན། གསེར་སྐྱེམས་ལ་གསེར་ཕྱེ་སོགས་རིན་ཆེན་བརྡར་བ་བྱིན་བརླབས་སྤྱི་ལྟར་བྱས་ལ། འཕྲིན་ལས་དོན་བཅུ་མ་ཚར་གཅིག་བཏང་རྗེས་འདི་སྐད་དོ། ། ཀྱཻ། རྒྱལ་པོ་ཆེན་པོ་ཁྱེད་རྣམས་ཀྱིས། ། སྔོན་ཚེ་རྡོ་རྗེ་འཛིན་པ་སློབ་དཔོན་ཆེན་པོ་པདྨ་འབྱུང་གནས་ཀྱི་སྤྱན་སྔར་རང་རྟགས་སྲོག་གི་སྙིང་པོ་མདོང་གསོལ་དུ་ཕུལ་ནས་བསྟན་པ་བསྲུང་ཞིང་སྒྲུབ་པ་པོའི་གྲོགས་བྱེད་པར་ཁས་བླངས་པ་ཡིན་པས་རྣལ་འབྱོར་པ་བདག་གིས་ཀྱང་སྤྱན་གཟིགས་ཚོགས་གཏོར་གྱིས་ལོ་དུས་མི་འདའ་བར་ཁྱོད་མཆོད་ཅིང་བསྟོད་ཀྱིས། ཁྱོད་ཀྱིས་བསྟན་པ་བསྲུང་ཞིང་དགྲ་བགེགས་ཐུལ་ལ་བདག་ཅག་འཁོར་བཅས་བསྲུང་ཞིང་འཕྲིན་ལས་ཐོགས་པ་མེད་པར་སྒྲུབ་ཤིག། ཆད་དོན་དང་ཐ་ཚིག་གཉན་པོ་མ་བརྗེད་ཅིག། འགལ་ན་དམ་ཚིག་གི་ཆད་པས་ཁྱོད་ཀྱི་སྙིང་འགས་སོ། ། ཨོཾ་བཛྲ་ས་མ་ཡ་ཧཱུཾ། སརྦ་པཉྩ་ཧ་ར་ཧཱུཾ་པཱུ་ཛ་ཧོཿཞེས་གཏོར་མ་དང་གསེར་སྐྱེམས་ཕུལ་ལ། གཏོར་མ་ལྷག་མ་ཅུང་ཟད་རང་གིས་ཟ་ཞིང་གསེར་སྐྱེམས་ཀྱི་ལྷག་མ་འཐུང་ངོ་། ། དབང་བསྐུར་ཟིལ་གནོན་སྔོན་སློབ་དཔོན་ཆེན་པོས་རྒྱལ་པོ་རྣམས་ལ་དབང་བསྐུར་བ་བཞིན་རང་ཉིད་རྟ་མགྲིན་གྱི་ང་རྒྱལ་གྱིས་རྒྱལ་པོ་འཁོར་བཅས་ལ་དམ་ཚིག་བསྒྲགས་ཤིང་རིགས་ལྔའི་ཕྱག་རྒྱ་དང་དམ་ཤིང་། ཕྱག་མཚན་ལྔས་དབང་བསྐུར་བར་བྱེད་པ་ཡིན་ནའང་གདེངས་ཚད་དང་མི་ལྡན་པས་བྱ་མི་རུང་བས། དེའི་ཚབ་ཏུ་མངའ་གསོལ་གཟེངས་བསྟོད་ཀྱི་ཚུལ་བྱ་བར་བཤད་དོ། ། གལ་ཏེ་བཤད་མ་ཐག་པ་འདི་ཙམ་ཡང་མི་འགྲུབ་ན། མཚམས་གྲོལ་རྒྱུའི་ཐོར་ཐུན་གྱི་མཇུག་ཏུ་མཆོད་གཏོར་གསར་པ་ཕུན་སུམ་ཚོགས་པ་བཤམས། འཕྲིན་ལས་དོན་བཅུ་མའམ། རྡོ་རྗེའི་སྒྲ་དབྱངས་ལྟ་བུ་གནད་ཚང་བའི་རྒྱལ་གསོལ་རྒྱས་པར་བཏང་ལ། ཉེར་བསྡུ་དང་། བསྔོ་སྨོན་བཀྲ་ཤིས་ཀྱིས་མཐའ་བརྒྱན་པར་བྱའོ། ། རྒྱལ་པོའི་དམ་ཚིག་ལ་ཐུན་མོང་གི་དམ་ཚིག་དང་། ཁྱད་པར་གྱི་དམ་ཚིག་གཉིས་ལས། དང་པོ་ནི་བྱི་ལ་དང་སྤྲེའུ་ལ་རྩེད་མོ་མི་རྩེ། གདན་དྲེ་རྔོག་ལ་མི་བསྡད། ལྷ་ཁང་རེ་རུལ་ལྡེར་ཚོན་རྣམས་མི་བཤིག། བ་དམར། གླང་དམར། ཕག། བྱི་བ། སྤྲེའུ་རྣམས་ཀྱི་ཤ་མི་བཟའ། ཞུག་ཁང་ནང་དུ་མི་འགྲོ། རྟག་ཏུ་མཆོད་ཅིང་ངར་བཏགས། གསང་མཚན་དམ་མེད་ལ་མི་འཆད། མན་ངག་གཞན་ལ་མི་བསྟན། བླ་རྡོ་དང་རྟེན་མི་འབྲལ་བར་བཅང་། ཡུགས་མོ་ལ་མི་སྤྱད། ཁས་བླངས་མི་བཅག་གོ། བྱེ་བྲག་གི་དམ་ཚིག་ནི། སྐུའི་དམ་ཚིག་ཆོས་གོས་མི་འདྲ་ཞིང་གདན་དུ་མི་འདེངས། གསུང་གི་དམ་ཚིག་སྲོག་སྔགས་རྒྱུན་མི་བཅད་ཅིང་གདུང་དབྱངས་ཀྱིས་འབོད། ཐུགས་ཀྱི་དམ་ཚིག་སྨྱོ་འབོག་དང་བརྒྱལ་ནད་མི་འདུལ་ཞིང་མི་བཅོས། ཏིང་ངེ་འཛིན་དང་མ་བྲལ་བ་བྱ། ཕ་སྲིན་པོ་ཡིན་པས་རལ་བའི་རྩེ་མི་བཅད། མ་ཀླུ་མོ་ཡིན་པས་ཉ་སྤེ་བའི་ཤ་མི་ཟ། ཁོང་རང་དགེ་བསྙེན་ཡིན་པས་ལས་འབྲས་ལ་འཛེམ་ཞིང་ཟན་རྩེ་མི་གཅོད་ཅེས་བཤད་པ་རྣམས་ཀྱང་རྒྱལ་པོ་སྲུང་མར་བསྟེན་པ་རྣམས་ཀྱིས་ཤེས་པར་བྱས་ཏེ་སྦང་བླང་ལ་བརྩོན་པ་གལ་ཆེའོ། ། རྒྱལ་པོ་སྐུ་ལྔའི་སྒྲུབ་ཚུལ་ལ་ཐུན་མོང་དང་ཐུན་མོང་མ་ཡིན་པའི་མན་ངག་བསམ་གྱིས་མི་ཁྱབ་པ་ཡོད་པས། སྙིང་ནས་དོན་དུ་གཉེར་པ་རྣམས་ཀྱིས་རྒྱལ་རྒྱུད་རྣམས་དང་། སྒྲུབ་རིམ་སྤྲིན་ནག་འཁྲིགས་པ། དེའི་ཡན་ལག་གི་ཡིག་ཆ་ཐོར་བུ་མང་དུ་ཡོད་པ་རྣམས་དང་། མན་ངག་མངའ་བའི་བླ་མ་དམ་པའི་ཞལ་གྱི་བདུད་རྩི་ལས་ཤེས་པར་བྱོས་ཤིག། སྨྲས་པ། བླ་མའི་མན་ངག་གྲུ་གཟིངས་ལ་བརྟེན་ནས། ། རྒྱལ་པོའི་སྒྲུབ་སྐོར་མཚོ་ཆེན་ཉུལ་བ་ལས། ། བསྙེན་ཐབས་དངོས་གྲུབ་འབྱུང་བའི་ནོར་རྙེད་པ། ། འདི་ཀོ་སྙིང་གི་གའུར་སྦ་འོས་ཀྱང་། ། དེང་དུས་རྒྱལ་པོ་བསྟེན་མཆོད་བྱེད་རློམ་རྣམས། ། བསྟེན་ཐབས་མན་ངག་ཅི་ཡང་མི་ཤེས་པར། ། གསོལ་ཁ་ཙམ་གྱིས་འགྲུབ་པར་རེ་མཐོང་ནས། ། དཔྱོད་ལྡན་འགའ་ལ་ཕན་ཕྱིར་ཡི་གེར་བཀོད། ། རྣམ་དཔྱོད་ཉི་མའི་ཟེར་གྱིས་ཁ་ཕྱེ་བའི། ། བསྙེན་ཐབས་པདྨ་རྒྱས་པའི་དགའ་ཚལ་འདིར། ། བསྟན་སྲུང་དགྱེས་པའི་བུང་བ་རྩེན་པ་ཡིས། ། ཤིས་པའི་གླུ་དབྱངས་དར་དིར་སྒྲོགས་པར་ཤོག། ཅེས་བསྟན་སྲུང་ཆོས་རྒྱལ་སྐུ་ལྔའི་བསྙེན་པ་བྱ་ཚུལ་རྒྱལ་པོ་རོལ་མཚོ་ཞེས་བྱ་བ་འདི་ནི། དེང་སང་རང་ཕྱོགས་སུ་རྒྱལ་པོ་སྐུ་ལྔ་སྲུང་མར་བསྟེན་མཁན་ཤིན་ཏུ་མང་ཡང་བསྟེན་ཚུལ་གྱི་མན་ངག་ཁྱད་པར་ཅན་རྣམས་ལྟ་ཅི། ཐ་ན་གསོལ་ཁའི་ལག་ལེན་ཙམ་ཡང་ཚད་ལྡན་མི་ཤེས་པར། བྲིས་ཐང་གང་བྱུང་ཞིག་གི་མདུན་དུ་ཟན་གཏོར་སྐམ་པོ་ཙམ་བཞག་ནས་གསོལ་ཁ་གང་བྱུང་རེ་ལ་རོལ་མོ་དྲག་བརྡུང་བྱས་པ་ཁོ་ནས་སྲུང་མ་རང་ཤུགས་ཀྱིས་འཁོར་དུ་རེ་བ་འབའ་ཞིག་ཏུ་སྣང་བས། བསྟེན་ཐབས་གཞན་མ་བྱུང་ཡང་བསྙེན་པ་རེ་ཙམ་མེད་མི་རུང་དུ་དགོས་པར་མཐོང་ནས། ཀུ་ས་ལི་དྷརྨ་བཛྲ་གྱིས་ལས་དང་པོ་པས་ལག་ཏུ་བླང་བདེ་བ་གཙོ་བོར་བགྱིས་ཏེ། ཡོས་ཀྱི་ལོ་བཅོམ་ལྡན་འདས་ཀྱིས་བདེན་པ་བཞིའི་ཆོས་འཁོར་བསྐོར་བའི་དུས་ཆེན་གྱི་ཉིན་སྐྱེད་ཚལ་ཡིད་དགའ་ཆོས་འཕེལ་དུ་སྦྱར་བའི་ཡི་གེ